Una aalisakkanik issimi panertitanik tunisassiorneq pillugu tunngaviusumik nassuiaataavoq. Tunisassiornerit ingerlarngi tamaasa pillugit nassuiaatigineqarput. Tunisassiorfinni tamani tunisassioriaatsit soorlu poortuinerit, panertitsinerit sivisussusaat assartuinerillu assigiinngissuteqarsinnaapput.

Aalisakkat nutaat najukkani aalisartunit tunineqartarput. Aalisakkat tunisinermut piumasaqaatit atuuttut naapertorlugit tunineqartarput.

Taamatuttaaq aalisakkat qerisut sikumi aalisarnermi pisat ukiukkut tunineqartarput. Aalisakkat tunisassiassat tunisassiorfinnit allaninngaanneersut aamma atorneqartarput. Aalisakkat tunisassiornermut ilitsersuut malillugu nalunaaqutsersorneqartarput. Aalisakkat nerpiinik issimi panertitanik qullukkanillu tunisassiornermi pissuseqatigiiaat assigiinngitsut arlallit atorneqartarput.

**Tigusaqarneq/tunisineq**

1. Tunisassiassat niooqqariarlugit tunisassiorfimmut eqqussuunneqartarput.
2. **Tunisineq**

Tunisassiassat tunisinermi pissuseqatigiiat sorliuneri, pitsaassusaat angissusaallu tunngavigalugit immikkoortiterneqartarput. Aalisakkat tunisinermut piumasaqaatit atuuttut naapertorlugit annertuukkaarlugit oqimaalutarneqartarput. Aalisakkat sikumi aalisarnermi pisat tunineqartut -18°C-isinik sinnerlugilluunnniit nillissusillit poortoriarlugit qerisuusiviliaanneqartarput, takuuk imm. 6 imaluunniit ingerlaannaq aassiisarfiliaanneqartarput, takuuk imm. 7. Aalisakkat allat tunisassiassaasivimmi uninngasuutigineqartarput, takuuk imm. 4 imaluunniit qerinasuartinneqartarput, takuuk imm. 5.

1. **Tunisassianik tunisassiorfimmit/tunitsivimmit allaninngaanneersunik tigusaqarneq**

Aalisakkanik nutaanik sikulersukkanik karsiniittunillu aamma/imaluunniit aalisakkanik qerisunik poortukkanik tigusaqartoqartarpoq. Tunisassiassat nillissusaat nillissusissaannut killiliussanut naapertuunnersut misissoriarlugit qerinasuartitsiviliaanneqassapput, takuuk imm. 5 imaluunniit qerisuusiviliaanneqassapput, takuuk imm. 6 imaluunniit aassiiviliaanneqassapput, takuuk imm. 7.

**Qerinasuartitsineq/uninngasuuteqarneq**

1. **Tunisassiassaasivik**

Tunisassiassat nutaat ingerlaannaq qerinasuartinneqartussaanngitsut 0-5°C-inik kiassusilimmi tunisassiassaasivimmiitinneqassapput. Tunisassiassat annerpaamik 5°C-inik kissassuseqassapput. Pisariaqaraangat sikulersorneqaqqittassapput. Karsit 90 literimik imaqarsinnaasut atorneqarpata naqqi qaavilu sikulersorneqassapput.

1. **Qerinasuartitsineq**

Tunisassiassat nutaat nillissusissamisut tassa -18°C-inik sinnerlugilluunniit nillissuseqalernissaasa tungaannut qerinasuarteriarlugit uninngasuutigisassanngorlugit qerisuusiviliaanneqartarput.

1. **Qerisuusivik**

Tunisassiassat (tunisinermi qerisut) tunineqareernerisa kinguninngua tunisassiarineqartussaanngitsut aamma/imaluunniit qerinasuartinneqartussaanngitsut poortoriarlugit -18°C-inik sinnerlugilluunniit nillissusilimmi qerisuusivimmi uninngasuutigineqassapput.

**Tunisassiassanik aassiineq**

1. **Aalisakkat nerpii**

Tunisassiassat qerisut qerisuusivimmeersut imaluunniit sikumi aalisarnermi pisat kaarimi imermik minguitsumik imalimmi aasserneqassapput. Tunisassiassat 0-imiit 5°C-inik kissassuseqassapput. Tunisassiassat aasserneqareerpata imeq kueriarlugu imilerneqaqqillutillu sikulersorneqassapput.

**Qullukkat**

Tunisassiassat qerisut kaarimi imermik imalimmi aasserneqassapput. Tunisssiassat 0-imiit 5°C-inik kissassuseqassapput. Tunisassiassat suli qerilaartut qullukkiarineqartussaammata sivisunerpaamik nalunaaquttap akunnerini marlunni aasserneqassapput.

**Qullukkanik tunisassiorneq**

1. Aalisakkat nerpii aassilaariikkat tunisassiornermut ilitsersuut malillugu qullorneqassapput.
2. Qullukkisassat tarajorterummut imerpalasumut tunisassiornermut ilitsersuut malillugu misunneqassapput kingornatigullu uleriarlugit qullukkiarineqartussanngorlugit assartorneqassapput, takuuk imm. 10.
3. Tunisassiornermut ilitsersuut malillugu qullukkisoqassaaq. Qullukkineq naammatsippat qullukkat uleriarlugit tunisassiorfimmukaanneqaqqissapput.
4. Qullukkat poortorneqassapput, oqimaalutarneqassapput nalunaaqqutsersorneqassallutillu.
5. Karsersuaq ninngusooq qullukkanik poortukkanik imalik plastikkimik ninngusuumik nermunneqassaaq kingornatigullu qerisuusiviliaanneqassalluni ingerlaannarluunniit umiarsuakkut nassiunneqassalluni, takuuk imm. 14.

**Aalisakkat nerpiinik issimi panertitanik tunisassiorneq**

1. Tunisassiassaq tunisassiornermut ilitsersuut malillugu nerpiiarneqassaaq
2. Nerpiit tarajorterummut imerpalasumut tunisassiornermut ilitsersuut malillugu misunneqassapput kingornatigullu uleriarlugit panertuliassanngorlugit assartorneqassapput, takuuk imm. 10.
3. Tunisassiornermut ilitsersuut malillugu panertulisoqassaaq. Panertulineq naammatsippat panertuliat uleriarlugit tunisassiorfimmukaanneqaqqissapput.
4. Panertuliat poortorneqassapput, oqimaalutarneqassapput nalunaaqqutsersorneqassallutillu.
5. Karsersuaq ninngusooq panertulianik poortukkanik imalik plastikkimik ninngusuumik nermunneqassaaq kingornatigullu qerisuusiviliaanneqassalluni ingerlaannarluunniit umiarsuakkut nassiunneqassalluni, takuuk imm. 14.

**Qerisuusivik**

1. Karsersuup ninngusuup panertulianik poortukkanik imallip umiarsuakkut nassiunneqarnissaata tungaanut -18°C-inik sinnerlugilluunniit nillissusilimmi qerisuusivimmiitinneqassaaq.

**Umiarsuakkut nassiussineq**

1. Karsersuit ninngusuut umiarsuakkut nassiunneqassapput.

**Eqqagassalerineq**

Eqqagassat tamarmik soorlu aalisakkat sinnikui, poortuutissat il.il. eqqaavinnut naleqqussakkanut iginneqartassapput, igitallu ataavartumik peerneqartassapput.

**Poortuutissanik atoqqinneqarsinnaasunik asaaneq**

Ullormi tunisassiorneq naammassineqaraangat karsit, kaarit, sinissat il.il. tamatigut asanneqartassapput.